钦定古今图书集成/理学汇编/学行典/第257卷 > 易经 > 《乾卦》
## 钦定古今图书集成/理学汇编/学行典/第257卷 > 易经 > 《乾卦》

初九曰：“潜龙勿用”，何谓也？子曰：“龙德而隐者也。不易
乎世，不成乎名，遁世无闷，不见是而无闷，乐则行之，
忧则违之，确乎其不可拔，潜龙也。”

〈大全〉进斋徐氏曰：“遁世无闷者，安土乐天也。”“‘乐行忧违’，最说出《潜龙》意思。初九备圣人之德，从容无碍，日用之闲，无非此道之流行，意苟顺适，与物无忤，则不私其有，庶同于人，阳之舒也，此乐则行之之意也。小有拂逆，我心不快，则超然顺避，不失于己，阴之翕也，此忧则违之之意也。乐行忧违，虽不凝滞于物，而所以立”己者，盖确乎其不可拔，非守道之固者能之乎？此其所以为“潜龙”也。